În primul rând, ultimele date furnizate public de Ministerul Finanțelor în ceea ce numărul angajaților la stat sunt din martie 2024. Iar potrivit acestora, România are 1.289.540 de bugetari (823.890 fiind în administrația publică centrală, iar 465.650 din administrația publică locală).
În momentul constituirii Coaliției PSD-PNL, noiembrie 2022, numărul angajaților la stat era de 1.258.810 (803.642 de angajați în administrația publică centrală și 455.168 în administrația publică locală). Nicolae Ciucă a fost premier între 25 noiembrie 2021 și iunie 2023, când a predat cârma Executivului șefului PSD, Marcel Ciolacu.
Iar președintele PSD și actualul premier a preluat funcția având un sistem bugetar ajuns la 1.284.199 de angajați (818.327 de angajați în administrația publică centrală și 465.872 din administrația publică locală). Prin urmare, cifrele seci arată că în mandatul Ciucă numărul bugetarilor a crescut cu 25.389 de persoane, iar în mandatul Ciolacu – cu încă 5.341 de persoane. Totalul este de 30.730 de bugetari în plus față de noiembrie 2022.
Plecări din MApN, dar angajări consistente în MAI și Educație
Iar reducerile de personal din sistemul public în perioada Coaliției PSD-PNL s-au datorat mai mult pensionarilor din sistem. De exemplu, unul din cei mai mari angajatori publici, Ministerul Apărării, avea în noiembrie 2021, 75.739 de persoane, în timp ce în martie 2024 are 72.946 angajați, ceea ce înseamnă un minus de circa 2.800 de persoane.
În mai 2023, în Monitorul Oficial era publicată ordonanța de urgență prin care se înghețau angajările la stat pe cuprinsul anul 2023, fiind permise doar anumite excepții, aplicabile atât pe domenii întregi (sănătate, educație, asistență socială) sau organizarea de concursuri în cazuri temeinic justificate și cu acceptul Guvernului.
De asemenea, la finalul lui 2023, Executivul a hotărât cǎ în anul 2024 se suspendă ocuparea prin concurs sau examen a posturilor vacante sau temporar vacante, cu excepţia posturilor unice.
Prin excepție, în cazuri temeinic justificate, prin memorandum aprobat în şedinţa Guvernului pot fi aprobate organizarea de concursuri sau examene pentru ocuparea posturilor vacante sau temporar vacante din instituţiile şi autorităţile publice, cu justificarea necesităţii şi cu încadrarea în cheltuielile de personal aprobate cu această destinaţie în buget, respectiv prin memorandum aprobat în şedinţa Guvernului, iniţiat de Ministerul Dezvoltării, Lucrărilor Publice şi Administraţiei, pentru ocuparea posturilor vacante sau temporar vacante din instituţiile publice locale.
Experimentul înghețării angajărilor la stat a mai fost făcut și în 2022, când în iunie 2022 a dat o OUG, pentru că numărul bugetarilor ajunsese atunci la 1.269.712 persoane. Însă și la acel moment au fost găsite noi metode prin care să mai fie aduse persoane în sistem.